text: Ny bog giver hele historien om Danmarks første SF-borgmester
  17 november 2015 kl. 08.40
  Flemming Christensen blev i 1993 overraskende for alle andre end de indviede den første SF-borgmester i spidsen for en dansk kommune. Nu fortæller ny bog hele historien.
  ”SF-borgmesteren der kunne mere end sit fadervor” . Sådan hedder den bog, der udkommer tirsdag med hele historien om det utraditionelle politiske spil, der førte til, at præsten Flemming Christensen blev den første SF-borgmester i spidsen for en dansk kommune.
  En forsommerdag i 1993 ender en politisk aftale i en bankboks på Nørremarken i Vejle. Det hemmelige dokument besegler en pagt mellem præsten og tre borgerlige partier, der vil gøre Flemming Christensen til Danmarks første SF-borgmester.
  Med deres signatur har de banet vejen for et magtskifte i vejlensisk byrådspolitik. I 74 år har Socialdemokratiet siddet på borgmesterposten. Og da vælgerne den 16. november samme år giver de fire partier flertal i byrådet, er monopolet brudt.
  Men hvem er den røde præst, der ophævede den politiske tyngdelov? Her præcis ti år efter at Flemming Christensen måtte konstatere, at han ikke fik lov at lede overgangen til den nye storkommune, tegner bogen et portræt af en menneske, der havde præcis de rigtige egenskaber til at glide ned hos selv de mest borgerlige vælgere og politikere.
  Bogen  er skrevet af Vejle Amts Folkeblads mangeårige kommunalreporter Kaare Johansen, der fulgte dannelsen af den utraditionelle alliance tæt - og siden også Flemming Christensens 12 lange periode som Vejles politiske førstemand.  ”SF-borgmesteren der kunne mere end sit fadervor” er på 224 sider og udgives af Byhistorisk Forlag, Vejle.
  
  